SVR ร่วง 5% นลท.เทขายหนัก เสี่ยงหลุดไอพีโอ 2.20 บ.
SVR ลบ 5% เซ่นนักลงทุนเทขายหนัก เสี่ยงหลุดไอพีโอ 2.20 บ. สวนโบรกชี้พื้นฐานดี เติบโตสู่ระดับ High Growth
SVR ลบ 5% เซ่นนักลงทุนเทขายหนัก เสี่ยงหลุดไอพีโอ 2.20 บ. สวนโบรกชี้พื้นฐานดี เติบโตสู่ระดับ High Growth
9 ก.พ. 2566

ผู้สื่อข่าวรายงานว่า วันนี้ (9 ก.พ.66) ราคาหุ้น บริษัท สิวารมณ์ เรียลเอสเตท จำกัด (มหาชน) หรือ SVR ณ เวลา 11:11 น. อยู่ที่ระดับ 2.38 บาท ลบ 0.12 บาท หรือ 4.80% สูงสุดที่ระดับ 2.56 บาท ต่ำสุดที่ระดับ 2.34 บาท ด้วยมูลค่าการซื้อขาย 176.36 ล้านบาท

โดยราคาหุ้นวันนี้ปรับตัวลดลง หลังจากวานนี้ปรับตัวขึ้นแรงหลังจากเข้าซื้อขายในตลาดหลักทรัพย์แห่งประเทศไทยวานนี้ (8 ก.พ.) เป็นวันแรก ด้วยราคา IPO ที่ 2.20 บาท ซึ่งราคาปิดตลาดวานนี้อยู่ที่ 2.50 บาท บวก 0.30 บาท หรือ 13.64% สูงสุดที่ระดับ 3.30 บาท ต่ำสุดที่ระดับ 2.46 บาท ด้วยมูลค่าการซื้อขาย 1.52 พันล้านบาท
อย่างไรก็ตามนักวิเคราะห์ บล.โกลเบล็ก ระบุว่า SVR เป็นหุ้นที่จะเติบโตสู่ระดับ High Growth อย่างต่อเนื่อง และมีความเสี่ยงต่ำ โดยบริษัทมีนโยบายบริหารจัดการอัตราหนี้สินต่อทุน ภายหลัง IPO ให้อยู่ในระดับไม่เกิน 2 : 1 เท่า หนุนธุรกิจเติบโตอย่างแข็งแกร่ง ประกอบกับด้วยกลยุทธ์การบริหารธุรกิจ ภายใต้การบริหารจัดการต้นทุน การสร้างบ้านที่มีความคุ้มค่า ให้กับลูกค้า และความสามารถรับรู้รายได้จากการโอนได้อย่างรวดเร็ว
ขณะที่ บล.ยูโอบี เคย์เฮียน (ประเทศไทย) ระบุว่า SVR มีพื้นฐานที่ดี ประกอบกับความต้องการที่อยู่อาศัยแนวราบมีการขยายตัวเพิ่มสูงขึ้น ยิ่งตอกย้ำให้เห็นถึงแนวโน้มการเติบโตในอนาคต จะเติบโตสู่ระดับ High Growth อย่างต่อเนื่อง